แนวโน้มดัชนีเช้าลงต่อ
นักวิเคราะห์ฯคาดตลาดหุ้นไทยเช้านี้มีโอกาสปรับตัวลงต่อรับปัจจัยลบในประเทศ
21 ต.ค. 2554

นักวิเคราะห์ฯคาดตลาดหุ้นไทยเช้านี้มีโอกาสปรับตัวลงต่อรับปัจจัยลบในประเทศ 
นายปริญทร์ กิจจาทรพิทักษ์ ผู้อำนวยการอาวุโสฝ่ายวิเคราะห์หลักทรัพย์ บล.เคทีบี (ประเทศไทย) กล่าวว่า ตลาดหุ้นไทยเช้านี้น่าจะปรับตัวลงต่อจากเมื่อวาน รับแรงกดดันจากปัจจัยเฉพาะในประเทศ หลังเป็นที่แน่ชัดแล้วว่าน้ำจะต้องเข้าท่วมกรุงเทพฯอย่างหลีกเลี่ยงไม่ได้ โดยมีการประเมินว่าน้ำน่าจะเข้าท่วมในพื้นที่กรุงเทพฯชั้นในภายในวันพรุ่งนี้ ซึ่งคงส่งผลกระทบต่ออัตราการเติบโตของเศรษฐกิจในปีนี้ โดยจีดีพีไตรมาส 4/54 คงออกมาติดลบ
ขณะที่ตลาดหุ้นอื่นในภูมิภาคเอเชียเช้านี้แกว่งตัวทั้งในแดนบวกและแดนลบ แต่ส่วนใหญ่ก็มีการเล่นเก็งกำไรเรื่องผลการประชุมผู้นำสหภาพยุโรปในช่วงสุดสัปดาห์นี้ ซึ่งสุดท้ายแล้วก็น่าจะมีมาตรการอะไรออกมาเพื่อแก้ปัญหาอย่างแน่นอน พร้อมให้แนวรับ 890 จุด แนวต้าน 910 จุด
"วันนี้ในมุมมองของปัจจัยพื้นฐานก็มีโอกาสที่จะหลุด 900 จุด อยู่แล้ว แต่ปัจจัยพื้นฐานของเราไม่ได้มองเรื่องความกลัวผลกระทบน้ำท่วม แต่เรามองว่าจะกระทบต่อการเติบโตของเศรษฐกิจในปีนี้มากกว่า เพราะจีดีพีไตรมาส 4/54 คงติดลบ"นายปริญทร์ กล่าว